Complexul Energetic Oltenia va verifica, în următorul an, parametrii de poluare a apelor la Sucursala Electrocentrale Rovinari. Se are în vedere asigurarea de servicii comune de gospodărire a apelor la Termocentrala Rovinari, pentru o analiză periodică de calitate a apei brute.
Termenul de prestare a serviciului este de 12 luni de la înregistrarea contractului. Serviciul se va presta în baza unui grafic de prestare, cu o frecvență lunară de determinare de 1 dată/lună. Graficul de prestare va conține zilele în care se vor preleva și transmite probele de apă și se va întocmi, de către ofertant. Ofertantul va asigura predarea rapoartelor de încercări. Vor fi realizate 4 determinări pe lună, respectiv 48 de analize pe an.
În Autorizația de Gospodărire a Apelor nr. 204/11.09.2019 emisă de Administrația Națională Apele Române București, se prevede că S.E. Rovinari are obligația de a monitoriza indicatorii de calitate a apelor uzate evacuate în râul Jiu înscriși în autorizație, respectiv mercur și produse petroliere, prin analize efectuate în mod obligatoriu de un laborator acreditat. Lipsa analizelor poate conduce la amenzi din partea autorităților de mediu sau chiar suspendarea autorizațiilor. Probele vor fi prelevate din aducțiunea de apă brută de suprafață din râul Jiu, respectiv din cele trei colectoare de evacuare a apelor uzate.